CELEX: 32005D0933
Language: lv
Date: 2005-12-21 00:00:00
Title: 2005/933/EK: Komisijas Lēmums ( 2005. gada 21. decembris ), ar ko otro reizi groza Lēmumu 2005/693/EK par dažiem aizsardzības pasākumiem pret putnu gripu Krievijā  (izziņots ar dokumenta numuru K(2005) 5563)   (Dokuments attiecas uz EEZ)

23.12.2005   
            
            
               LV
            
            
               Eiropas Savienības Oficiālais Vēstnesis
            
            
               L 340/70
            
         
      KOMISIJAS LĒMUMS
   
   (2005. gada 21. decembris),
   ar ko otro reizi groza Lēmumu 2005/693/EK par dažiem aizsardzības pasākumiem pret putnu gripu Krievijā
   (izziņots ar dokumenta numuru K(2005) 5563)
   (Dokuments attiecas uz EEZ)
   (2005/933/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 1991. gada 15. jūlija Direktīvu 91/496/EEK, ar ko nosaka principus attiecībā uz tādu dzīvnieku veterināro pārbaužu organizēšanu, kurus Kopienā ieved no trešām valstīm, un ar ko groza Direktīvu 89/662/EEK, Direktīvu 90/425/EEK un Direktīvu 90/675/EEK (1), un jo īpaši tās 18. panta 7. punktu,
   ņemot vērā Padomes 1997. gada 18. decembra Direktīvu 97/78/EK, ar ko nosaka principus, kuri reglamentē veterināro pārbaužu organizēšanu attiecībā uz produktiem, ko ieved Kopienā no trešām valstīm (2), un jo īpaši tās 22. panta 6. punktu,
   tā kā:
   
               (1)
            
            
               Putnu gripa ir vīrusa ierosināta mājputnu un putnu infekcijas slimība, kas izraisa nāvi un traucējumus, kuri var ātri iegūt epizootijas apmērus, kas var nopietni apdraudēt dzīvnieku un sabiedrības veselību un strauji samazināt putnkopības rentabilitāti.
            
         
               (2)
            
            
               Pēc putnu gripas uzliesmojumu konstatēšanas Krievijā pieņēma Komisijas 2005. gada 6. oktobra Lēmumu 2005/693/EK par dažiem aizsardzības pasākumiem pret putnu gripu Krievijā (3). Ar minēto lēmumu ir pārtraukta putnu, izņemot mājputnu, ievešana no Krievijas, kā arī neapstrādātu spalvu un neapstrādātu spalvu daļu ievešana no minētā lēmuma I pielikumā uzskaitītajiem Krievijas reģioniem.
            
         
               (3)
            
            
               Putnu gripa turpina uzliesmot dažās Krievijas daļās, un tādēļ jāpaildzina Lēmumā 2005/693/EK paredzētie pasākumi. Tomēr, pamatojoties uz kompetento Krievijas veterināro iestāžu sniegto informāciju, lēmumu var pārskatīt pirms norādītā datuma.
            
         
               (4)
            
            
               Krievijas teritorijas Eiropas daļā visi uzliesmojumi ir bijuši centrālajā reģionā, un neviens uzliesmojums nav bijis ziemeļu reģionos. Tādēļ vairs nav jāturpina pārtraukums ievest neapstrādātas spalvas un spalvu daļas no šiem ziemeļu reģioniem.
            
         
               (5)
            
            
               Tādēļ attiecīgi jāgroza Lēmums 2005/693/EK.
            
         
               (6)
            
            
               Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
            
         IR PIEŅĒMUSI ŠO LĒMUMU.
   1. pants
   Lēmumu 2005/693/EK groza šādi.
   
               1)
            
            
               Tā 3. pantā datumu “2005. gada 31. decembris” aizstāj ar datumu “2006. gada 31. marts”.
            
         
               2)
            
            
               Tā I pielikumu aizstāj ar šā lēmuma pielikumu.
            
         2. pants
   Dalībvalstis nekavējoties veic vajadzīgos pasākumus, lai izpildītu šo lēmumu, un šos pasākumus publicē. Par to dalībvalstis nekavējoties informē Komisiju.
   3. pants
   Šis lēmums ir adresēts dalībvalstīm.
   
      Briselē, 2005. gada 21. decembrī
      
         
            Komisijas vārdā —
         
         
            Komisijas loceklis
         
         Markos KYPRIANOU
         
      
   
   
      (1)  OV L 268, 24.9.1991., 56. lpp. Direktīvā jaunākie grozījumi izdarīti ar 2003. gada Pievienošanās aktu.
   
      (2)  OV L 24, 30.1.1998., 9. lpp. Direktīvā jaunākie grozījumi izdarīti ar Eiropas Parlamenta un Padomes Regulu (EK) Nr. 882/2004 (OV L 165, 30.4.2004., 1. lpp.).
   
      (3)  OV L 263, 8.10.2005., 22. lpp. Lēmumā grozījumi izdarīti ar Lēmumu 2005/740/EK (OV L 276, 21.10.2005., 68. lpp.).
   
      PIELIKUMS
      
         
            “I PIELIKUMS
            Krievijas federālie reģioni, kas minēti 1. panta 2. un 3. punktā
            1.   Tālo Austrumu federālais reģions
            Tajā ietilpst šādi Krievijas Federācijas subjekti: Amūras apgabals, Čukotkas autonomais apvidus, Ebreju autonomais apgabals, Kamčatkas apgabals, Habarovskas novads, Korjakijas autonomais apvidus, Magadanas apgabals, Primorskas novads, Sahas Republika (Jakutija), Sahalīnas apgabals.
            2.   Sibīrijas federālais reģions
            Tajā ietilpst šādi Krievijas Federācijas subjekti: Agas Burjatijas autonomais apvidus, Altaja Republika, Altaja novads, Burjatijas Republika, Čitas apgabals, Evenku autonomais apvidus, Irkutskas apgabals, Kemerovas apgabals, Hakasijas Republika, Krasnojarskas novads, Novosibirskas apgabals, Omskas apgabals, Taimiras autonomais apvidus, Tomskas apgabals, Tuvas Republika, Ust-Ordas Burjatijas autonomais apvidus.
            3.   Urālu federālais reģions
            Tajā ietilpst šādi Krievijas Federācijas subjekti: Čeļabinskas apgabals, Hantu-Mansu autonomais apvidus, Kurganas apgabals, Sverdlovskas apgabals, Tjumeņas apgabals, Jamalas autonomais apvidus.
            4.   Centrālais federālais reģions
            Tajā ietilpst šādi Krievijas Federācijas subjekti: Belgorodas apgabals, Brjanskas apgabals, Ivanovas apgabals, Kalugas apgabals, Kurskas apgabals, Ļipeckas apgabals, Maskava (federācijas pakļautības pilsēta), Maskavas apgabals, Orlas apgabals, Rjazaņas apgabals, Tambovas apgabals, Tulas apgabals, Vladimiras apgabals, Voroņežas apgabals.
            5.   Dienvidu federālais reģions
            Tajā ietilpst šādi Krievijas Federācijas subjekti: Adigejas Republika, Astrahaņas apgabals, Čečenijas Republika, Dagestānas Republika, Ingušijas Republika, Kabardas-Balkārijas Republika, Kalmikijas Republika, Karačaju-Čerkesu Republika, Krasnodaras novads, Ziemeļosetijas-Alanijas Republika, Stavropoles novads, Rostovas apgabals, Volgogradas apgabals.
            6.   Pievolgas (Volgas) federālais reģions
            Tajā ietilpst šādi Krievijas Federācijas subjekti: Baškortostānas Republika, Čuvašijas Republika, Kirovas apgabals, Mari-El Republika, Mordovijas Republika, Ņižnijnovgorodas apgabals, Orenburgas apgabals, Penzas apgabals, Permas apgabals, Permjakijas autonomais apvidus, Samāras apgabals, Saratovas apgabals, Tatārijas Republika, Udmurtijas Republika, Uļjanovas apgabals.”